REGOLAMENT TAL-KUMMISSJONI (KE) Nru 492/2006
tas-27 ta’ Marzu 2006
dwar l-awtorizzazzjonijiet permanenti u provviżorji ta’ ċerti addittivi fl-għalf tal-bhejjem
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat id-Direttiva tal-Kunsill 70/524/KEE tat-23 ta’ Novembru 1970 li tirrigwarda addittivi f’għalf għall-bhejjem (1), u partikolarment l-Artikoli 3, 9d(1) u 9e(1) tagħha,
Wara li kkunsidrat ir-Regolament tal-Parlament Ewropew u tal-Kunsill (KE) Nru 1831/2003 tat-22 ta’ Settembru 2003 fuq l-addittivi għall-użu fl-għalf ta’ l-annimali (2), u b’mod partikolari l-Artikolu 25 tiegħu,
Billi:
(1)
Ir-Regolament (KE) Nru 1831/2003 jipprevedi l-awtorizzazzjoni ta’ addittivi għall-użu fin-nutriment ta’ l-annimali.
(2)
L-Artikolu 25 tar-Regolament (KE) Nru 1831/2003 jistabbilixxi l-miżuri ta’ tranżizzjoni għall-applikazzjonijiet għall-awtorizzazzjoni ta’ addittivi ta’ l-għalf imressqa skond id-Direttiva 70/524/KEE qabel id-data ta’ l-applikazzjoni tar-Regolament (KE) Nru 1831/2003.
(3)
L-applikazzjonijiet għall-awtorizzazzjoni ta’ l-addittivi elenkati fl-Annessi ta’ dan ir-Regolament tressqu qabel id-data ta’ l-applikazzjoni tar-Regolament (KE) Nru 1831/2003.
(4)
Kummenti tal-bidu dwar dawk l-applikazzjonijiet, kif previst fl-Artikolu 4(4) tad-Direttiva 70/524/KEE tressqu lill-Kummissjoni qabel id-data ta’ l-applikazzjoni tar-Regolament (KE) Nru 1831/2003. Dawk l-applikazzjonijiet għalhekk għandhom ikomplu jitqiesu skond l-Artikolu 4 tad-Direttiva 70/524/KEE.
(5)
Tressqet dejta b’appoġġ għall-applikazzjoni għall-awtorizzazzjoni għall-użu tal-preparazzjoni ta’ enżimi ta’ endo-1,3(4)-beta-glucanase prodotta mill-Aspergillus aculeatus (CBS 589.94) u l-endo-1,4-beta-xylanase prodotta mill-Aspergillus oryzae (DSM 10287) għat-tiġieġ għat-tismin u għall-ħnienes. Fl-20 ta’ Lulju 2005, l-Awtorità Ewropea tas-Sikurezza Alimntari (EFSA) tat opinjoni dwar l-użu ta’ din il-preparazzjoni li tikkonkludi li din mhix ta’ riskju għall-konsumatur, l-utent, il-kategorija ta' annimali jew l-ambjent. Il-valutazzjoni turi li l-kundizzjonijiet stabbiliti fl-Artikolu 9e(1) tad-Direttiva 70/524/KEE għall-awtorizzazzjoni ta’ dik il-preparazzjoni għal dawn l-użi huma sodisfatti. Għalhekk, l-użu ta’ dik il-preparazzjoni ta’ enżimi, kif speċifikat fl-Anness I, għandu jkun awtorizzat għal erba’ snin.
(6)
L-użu tal-preparazzjoni tal-mikroorganiżmu Saccharomyces cerevisiae (MUCL 39.885) kien awtorizzat proviżorjament, għall-ewwel darba, għall-bhejjem għat-tismin mir-Regolament tal-Kummissjoni (KE) Nru 1411/1999 (3). Dejta ġdida tressqet b’appoġġ għall-applikazzjoni għall-awtorizzazzjoni mingħajr limitu ta’ żmien ta’ dik il-preparazzjoni tal-mikroorganiżmu. L-evalwazzjoni turi li l-kundizzjonijiet stipulati fl-Artikolu 3a tad-Direttiva 70/524/KEE għal awtorizzazzjoni bħal din huma sodisfatti. Għalhekk, l-użu ta’ dik il-preparazzjoni ta’ mikroorganiżmi kif speċifikat fl-Anness II għandu jiġi awtorizzat mingħajr limitu ta’ żmien.
(7)
L-użu tal-preparazzjoni tal-mikroorganiżmu Lactobacillus farciminis (CNCM MA 67/4R) kien awtorizzat proviżorjament għall-ħnienes, għall-ewwel darba, mir-Regolament tal-Kunsill (KE) Nru 1411/1999. Dejta ġdida tressqet b’appoġġ għall-applikazzjoni għall-awtorizzazzjoni mingħajr limitu ta’ żmien ta’ dik il-preparazzjoni tal-mikro-organiżmu. L-evalwazzjoni turi li l-kundizzjonijiet stipulati fl-Artikolu 3a tad-Direttiva 70/524/KEE għal awtorizzazzjoni bħal din huma sodisfatti. Għalhekk, l-użu ta’ dik il-preparazzjoni ta’ mikro-organiżmi kif speċifikat fl-Anness II għandu jiġi awtorizzat mingħajr limitu ta’ żmien.
(8)
Tressqet dejta b’appoġġ għall-applikazzjoni ta’ l-awtorizzazzjoni mingħajr limitu ta' żmien għall-użu tas-sustanza potassium diformate bħala addittiv fl-għalf skond il-kategorija “Preżervattivi” għal kull speċi ta’ l-annimali. Il-Kummissjoni talbet lill-EFSA biex tagħti opinjoni dwar l-effikaċja u s-sikurezza għall-bnedmin, l-annimali u l-ambjent. L-EFSA tat opinjoni favorevoli fir-rigward tas-sikurezza u l-effikaċja tal-potassium diformate għall-ispeċijiet kollha ta’ l-annimali fit-8 ta’ Diċembru 2004. L-evalwazzjoni tal-potassium diformate uriet li l-kundizzjonijiet rilevanti stabbiliti fl-Artikolu 3a tad-Direttiva 70/524/KEE għal tali awtorizzazzjoni huma sodisfatti. Għalhekk, l-użu ta’ dik is-sustanza preżervattiva, kif speċifikat fl-Anness III, għandu jkun awtorizzat mingħajr limitu ta’ żmien.
(9)
L-evalwazzjoni ta’ dawn l-applikazzjonijiet turi li ċerti proċeduri għandhom jiġu rekwiżiti sabiex il-ħaddiema jkunu protetti mill-esponiment għall-addittivi elenkati fl-Annessi. Protezzjoni bħal din għandha tkun assigurata permezz ta’ l-applikazzjoni tad-Direttiva tal-Kunsill 89/391/KEE tat-12 ta’ Ġunju 1989 dwar l-introduzzjoni ta’ miżuri għall-inkoraġġiment tat-titjib tas-sigurtà u s-saħħa tal-ħaddiema fuq il-post tax-xogħol (4).
(10)
Il-miżuri previsti f’dan ir-Regolament huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DAN IR-REGOLAMENT:
Artikolu 1
Il-preparazzjoni li hija parti mill-grupp “Enżimi”, kif speċifikat fl-Anness I, hija awtorizzata proviżorjament għal erba’ snin bħala addittiv fl-għalf ta’ l-annimali taħt il-kundizzjonijiet stipulati f’dak l-Anness.
Artikolu 2
Il-preparazzjonijiet li jagħmlu parti mill-grupp “Mikroorganiżmi” kif speċifikat fl-Anness II huma awtorizzati għall-użu mingħajr limitu ta’ żmien bħala addittivi fin-nutriment ta’ l-annimali taħt il-kundizzjonijiet stipulati f’ dak l-Anness.
Artikolu 3
Is-sustanza li tagħmel parti mill-grupp “Preżervattivi”, kif speċifikat fl-Anness III, hija awtorizzata mingħajr limitu ta’ żmien bħala addittiv fl-għalf ta’ l-annimali skond il-kundizzjonijiet stipulati f’ dak l-Anness.
Artikolu 4
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, nhar is-27 ta’ Marzu 2006.